ORDE do 5 de xuño de 2008 pola que se establecen as bases reguladoras das axudas para agricultores membros de Agrupacións para Tratamentos Integrados en Agricultura (Atrias), e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 11/06/2008

O obxecto das Agrupacións para o Tratamento Integrado en Agricultura (Atrias) é o de fomentar o control integrado contra as pragas e enfermidades, mediante a constitución de entidades que teñan por finalidade aplicar nun cultivo ou grupo de cultivos asociados, en razón das rotacións anuais da zona, as técnicas de loita integrada.
As actuacións para a aplicación das técnicas de loita integrada oriéntanse a estudar a fenoloxía do cultivo, a bioecoloxía das pragas e fauna útil, os métodos de tratamento máis rendibles e menos lesivos para o ecosistema e o axuste de limiares económicos de tolerancia das pragas e enfermidades.
A Orde do 17 de novembro de 1989 pola que se establece un programa de promoción da loita integrada contra as pragas dos diferentes cultivos a través das Atrias é o marco normativo en que se desenvolven as axudas procedentes do Ministerio de Medio Ambiente e Medio Rural e Mariño para estas entidades.
A orde comunicada do 22 de abril de 1993 estableceu uns importes máximos das subvencións para outorgar o ministerio para as citadas axudas con cargo aos seus orzamentos e concedidos á Comunidade Autónoma de Galicia, nas correspondentes conferencias sectoriais.
Entre os obxectivos para alcanzar polo Programa operativo integrado para o período 2000-2006 estaban os da contratación de persoal técnico pertencente a organizacións de produtores. Amparado neste programa de desenvolvemento rural viñéronse outorgando estas axudas ata o exercicio económico 2007. Unha vez rematado o prazo para a aprobación de axudas con cargo ao programa operativo integrado, cómpre seguir apoiando aqueles agricultores membros das Atrias, que, en virtude dos compromisos quinquenais adquiridos pola percepción das axudas, deben continuar a actividade desenvolvida ata finalizar o citado período.
Dado o tempo transcorrido desde que se ditou a normativa estatal das Atrias, os incentivos outorgados pola axuda estatal son insuficientes para satisfacer as necesidades dos técnicos que desenvolven estes labores. Polo tanto, a Consellería do Medio Rural apoiará as entidades outorgando unha subvención suplementaria á que outorga o ministerio que permita que o apoio aos técnicos sexa coherente cos prezos de mercado e coa intensidade suficiente para que as entidades poidan afrontar os compromisos adquiridos.
O Regulamento CE nº 1535/2007 da Comisión relativo á aplicación dos artigos 87 e 88 do tratado CE ás axudas de minimis no sector da produción de produtos agrícolas, permite outorgar unha axuda aos agricultores de ata 7.500 euros en tres anos para todas as axudas outorgadas polo citado réxime. A pesar de seren os beneficiarios das axudas polo devandito réxime as empresas do sector da produción de produtos agrícolas, para efectos de simplificación do proceso administrativo e do control das Atrias que foron perceptoras das axudas en anos anteriores, cómpre que naqueles casos que sexa posible, se asinen convenios de colaboración coas Atrias para que estas actúen como entidades colaboradoras na xestión das axudas, adquirindo os agricultores, non obstante, a obriga de informar das axudas percibidas polo réxime de minimis nos últimos tres anos, así como o resto dos requisitos do citado regulamento e da orde.
En virtude do exposto, e de conformidade co artigo 30.1º 3 do Estatuto de autonomía de Galicia e en uso das facultades que me confire o artigo 7 da Lei 9/2007, do 13 de xuño, de subvencións de Galicia,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras e a convocatoria para o ano 2008 das axudas aos agricultores membros das Agrupacións para Tratamentos Integrados en Agricultura (Atrias).
Sección primeira
Bases reguladoras das axudas
Artigo 2º.-Obxecto.
Esta sección ten por obxecto o establecemento das bases reguladoras da axuda para os agricultores membros das Agrupacións de Tratamentos Integrados en Agricultura (Atrias).
Artigo 3º.-Beneficiarios e principios de concesión.
1. Poderá acollerse a esta axuda, con carácter xeral, calquera agricultor pertencente a unha Atria.
2. A axuda regulada nesta orde concederase en réxime de concorrencia competitiva, e, en todo caso, con suxeición aos principios de publicidade, concorrencia e obxectividade e estará supeditada á existencia de crédito axeitado e suficiente nas correspondentes partidas orzamentarias.
3. Se un agricultor pertencese a varias entidades subvencionadas, soamente poderá acollerse ao programa realizado por unha delas.
Artigo 4º.-Requisitos dos beneficiarios e as Atrias.
a) Poderán ser beneficiarios destas axudas os agricultores pertencentes ás asociacións para tratamentos integrados en agricultura (Atria) que reúnan os seguintes requisitos:
1. Que estivesen constituídas como unha entidade con personalidade xurídica que tivese capacidade de contratación.
2. Que fosen beneficiarias das axudas para Atrias en anos anteriores e aínda tivesen o compromiso de seguir desenvolvendo a actividade na data da solicitude ou ben estean no sexto ano de actividade.
3. Que estivesen formadas por un número mínimo de 10 agricultores, que integrasen unha superficie mínima suficiente para a mellor eficacia das técnicas de loita que van aplicar, e para que resulte económico o mantemento do técnico e demais equipamento utilizado pola asociación.
4. Estean dotadas dunha xestora que rexerá a Atria, formada, como mínimo, por un presidente, un secretario e un tesoureiro.
5. Subscriban un contrato laboral a tempo total co técnico que dirixirá a loita contra as pragas nos cultivos que agrupa a Atria ou contraten os servizos dunha empresa de servizos. Os técnicos que desenvolvan os traballos deberán estar en posesión do título de enxeñeiro agrónomo ou enxeñeiro técnico agrícola.
b) Os agricultores pertencentes ás Atrias deberán ademais:
-Subscribir o regulamento de réxime interno, en que se exprese a aceptación das condicións que se establecen para cada cultivo ou grupo de cultivos asociados, e a súa decisión de constituírse nunha Atria.
Artigo 5º.-Entidades colaboradoras.
1. As Atrias que así o consideren poderán asinar un convenio coa Consellería do Medio Rural que lles outorgue a condición de entidade colaboradora de xestión destas axudas.
2. O dito convenio ademais de respectar o especificado nos artigos 9, 10 e 12 da Lei 9/2007, do 13 de xuño, de subvencións de Galicia, permitirá que sexan elas as que xestionen a repartición das subvencións outorgadas aos seus socios.
3. Para a sinatura do convenio será necesario xuntar como mínimo a documentación de constitución da Atria, unha copia do seu NIF, certificado orixinal do número de conta, a relación dos socios que a forman e unha memoria técnica con clara especificación do programa de actuación que se pretenda desenvolver, obxectivos, orzamento pormenorizado e prazo de execución e unha memoria xustificativa que conteña o número de explotacións e superficie de cada un dos cultivos a que se vaia dar o servizo, así como xustificación das horas que cada tarefa implica por unidade de superficie e/ou explotación.
4. No convenio detallaranse os aspectos máis salientables das obrigas das Atrias como subscritores do dito convenio, que entre outras serán:
a) Remitir mensualmente aos servizos técnicos agrarios provinciais:
-Ficha sobre evolución fitosanitaria dos cultivos e estado fenolóxico destes.
-Descrición do traballo de campo coa indicación das parcelas e socios visitados.
-Actividades formativas levadas a cabo.
-Estado de execución das medidas propostas na memoria técnica.
-Incidencias importantes en materia de sanidade vexetal.
b) Obriga de presentar trimestralmente unhas fichas de estado fitosanitario dos cultivos.
c) Ademais o técnico da Atria terá a obriga de colaborar cos servizos da Dirección Xeral de Produción, Industrias e Calidade Agroalimentaria, na recollida dos datos necesarios para a optimización da aplicación dos programas de detección do risco de pragas e enfermidades, a través da rede de avisos que a consellería ten en funcionamento. Esta colaboración será requirida polos servizos técnicos agrarios provinciais e terá carácter semanal.
d) Antes do 31 de outubro deberá achegar unha memoria-resumo onde se recollan todas as actuación da Atria, sobre todo aquelas feitas nas explotacións dos solicitantes da axuda.
e) As Atrias terán a obriga de axudar os seus membros na cobertura da solicitude.
Artigo 6º.-Clase e contía das axudas.
As axudas consistirán:
1. Axudas destinadas ao pagamento dos servizos prestados polo persoal técnico contratado polas agrupacións ata o 70% do custo do servizo e un máximo de 700 euros por agricultor.
2. Nunha subvención de ata 50 euros por agricultor para a adquisición do material de técnicas de control que poida achegar unha innovación e mellora nas técnicas de loita integrada contra os organismos nocivos dos cultivos do programa.
3. As axudas solicitadas polo conxunto dos agricultores dunha mesma Atria non poderán superar os 17.500 euros para os servizos do persoal técnico e 1.000 euros para os investimentos do punto 2.
Artigo 7º.-Solicitudes e documentación que hai que presentar.
1. Os agricultores pertencentes a Atrias que cumpran os requisitos e queiran acceder ás axudas, deberán cubrir os anexos I e II, achegando a seguinte documentación:
a) Copia do DNI.
b) Estatutos e documentación de constitución da Atria a que pertencen (só no caso de que a Atria non asinase un convenio coa Consellería do Medio Rural).
c) Certificado orixinal do seu número de conta.
d) Factura proforma do orzamento do servizo que lle vai prestar a Atria, así como do material previsto para a execución de actuacións de técnicas de control.
e) Programa de actuación para executar pola Atria e técnico responsable da Atria (só no caso de que esta non asinase un convenio coa Consellería do Medio Rural).
f) Declaración do conxunto de todas as solicitudes de axuda efectuadas ou concedidas para a mesma actuación das distintas administracións públicas.
g) Declaración de axudas concedidas polo réxime de minimis aos agricultores nos últimos tres anos, así como de que acepta a intervención da Atria na xestión das axudas como entidade colaboradora no caso de que esta teña asinado un convenio coa Consellería do Medio Rural, segundo o modelo do anexo III.
2. No caso de Atrias que na data da solicitude asinasen un convenio coa Consellería do Medio Rural e no caso de que o beneficiario acepte que esta actúe como entidade colaboradora, consignarase na solicitude o número de conta da Atria, que será a destinataria dos fondos e será a encargada da súa distribución entre os beneficiarios. Esto non exime de achegar o certificado do número de conta do beneficiario, que poderá ser utilizado para o control da efectiva transferencia entre a Atria e o seu membro.
Artigo 8º.-Tramitación e resolución.
O órgano de instrución dos expedientes destas axudas será a Dirección Xeral de Produción, Industrias e Calidade Agroalimentaria. Por proposta desta dirección xeral logo da avaliación das solicitudes por un órgano colexiado presidido polo subdirector xeral de Produción Agraria Sustentable e Fomento Asociativo e integrado por tres funcionarios desa mesma subdirección xeral con categoría non inferior a xefe de negociado, un dos cales actuará como secretario, o conselleiro do Medio Rural resolverá sobre as solicitudes presentadas, no prazo de seis meses contados a partir do día seguinte ao da publicación da convocatoria. Transcorrido o dito prazo sen que se ditase e notificase a correspondente resolución, o interesado poderá entender desestimada a súa solicitude por silencio administrativo.
Artigo 9º.-Criterios de selección.
Para a avaliación das solicitudes presentadas empregaranse os seguintes criterios de selección:
1. Polo número de agricultores que pertenzan á mesma Atria: por cada 10 agricultores ,1 punto, e ata un máximo de 5 puntos.
2. Por tratarse dunha explotación situada en zonas de montaña, desfavorecida ou Rede Natura: 3 puntos.
3. Por ser explotación prioritaria: 2 puntos.
4. Segundo o tempo de funcionamento da Atria:
-Por estar nunha Atria nos primeiros cinco anos de funcionamento: 3 puntos.
-Por estar nunha Atria no sexto ano de funcionamento: 1 punto.
Os datos necesarios para a aplicación dos ditos criterios serán debidamente documentados polo solicitante para xustificar os puntos reclamados no anexo II.
Artigo 10º.-Execución do programa e certificación.
1. A data límite para a finalización das actuacións previstas será o 31 de outubro de 2008.
2. Unha vez realizados os investimentos previstos, os interesados deberán comunicar a finalización da execución do programa no que respecta á súa explotación, por escrito, preferentemente aos servizos técnicos agrarios provinciais, con anterioridade ao remate do prazo concedido para a súa execución. Coa dita comunicación xuntaranse os xustificantes do investido, tales como facturas pagadas e copia das actas do técnico á explotación, así como un informe das actuacións técnicas da Atria na explotación do solicitante.
3. As facturas acreditativas dos investimentos deberán ter data a partir da solicitude de axuda, cumprindo, en xeral, as exixencias que establece a Axencia Tributaria (Real decreto 1496/2003), acompañándose do xustificante que verifique o seu pagamento efectivo, a sinatura e recibín ou pagado da entidade que facture, ou ben, o resgardo da transferencia bancaria selado.
4. Unha vez comprobada a execución das actuacións, os técnicos dos servizos técnicos agrarios provinciais realizarán as correspondentes certificacións previas ao pagamento das axudas.
5. No caso daquelas Atrias que asinasen convenios de colaboración coa Consellería do Medio Rural, os beneficiarios só terán que presentar os xustificantes do investimento, sendo a Atria, en virtude do convenio subscrito, a que achegue á Consellería do Medio Rural a xustificación das actuacións técnicas realizadas nas explotacións dos seus membros segundo os termos establecidos no dito convenio.
6. A falta de comunicación ou de realización dos investimentos entenderanse como renuncia ás axudas concedidas, polo que quedará sen efecto a resolución de concesión da axuda.
Artigo 11º.-Compromisos.
1. Os agricultores beneficiarios destas axudas deberán permanecer na Atria ata a finalización das actuacións previstas no programa e como mínimo ata o 31 de outubro de 2008.
2. Todas as explotacións acollidas a esta axudas deberán cubrir un caderno de explotación, que poderá ser requirido en calquera momento da execución do programa polos STA provinciais. Os contidos mínimos deste caderno serán os especificados na orde APA/326/2007, do 9 de febreiro (BOE nº 43, do 19 de febreiro), pola que se establecen as obrigas dos titulares das explotacións agrícolas e forestais en materia de rexistro da información sobre o uso de produtos fitosanitarios. Estes cadernos están dispoñibles na páxina web da Consellería do Medio Rural no enderezo electrónico:
http://mediorural.xunta.es/agricultura/prod_int/cadernos.php
ou nos STA das delegacións provinciais da Consellería do Medio Rural.
3. Os beneficiarios terán a obriga de colaborar co programa de revisión e control de maquinaria de tratamento de produtos fitosanitarios.
Artigo 12º.-Concorrencia e acumulación de axudas.
1. As axudas reguladas nesta orde serán incompatibles con calquera outra das outorgadas polas distintas administracións públicas, referidas aos mesmos investimentos.
2. Ademais do previsto nesta orde respecto da declaración que se vai presentar coa solicitude de axuda, os beneficiarios presentarán coa xustificación da execución total do proxecto e, en todo caso, antes do pagamento final da axuda, unha declaración complementaria do conxunto das axudas solicitadas, tanto das aprobadas ou concedidas como das pendentes de resolución para o mesmo proxecto das distintas administracións públicas competentes ou de calquera dos seus organismos, entes ou sociedades.
Artigo 13º.-Obriga de facilitar información.
Ademais da documentación complementaria que durante a tramitación do procedemento lle poidan exixir os órganos competentes da Consellería do Medio Rural, os beneficiarios das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano de inspección ou control da Unión Europea.
Artigo 14º.-Modificación da resolución de concesión.
1. Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución de concesión, por instancia do beneficiario, sempre que se cumpran as condicións previstas na Lei 9/2007, do 13 de xuño, de subvencións de Galicia.
Artigo 15º.-Reintegro das axudas.
Procederá o reintegro total ou parcial do importe da axuda e os xuros de demora devengados desde o pagamento, no suposto de incumprimento das condicións establecidas para a súa concesión e, en todo caso, nos supostos previstos na Lei 9/2007, do 13 de xuño, de subvencións de Galicia.
Artigo 16º.-Recursos administrativos.
As resolucións expresas ou presuntas dos expedientes tramitados en aplicación desta orde ou da respectiva orde de convocatoria esgotan a vía administrativa e contra elas cabe interpoñer os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa.
Artigo 17º.-Infraccións e sancións.
Seralles de aplicación aos beneficiarios das axudas reguladas nesta orde o réxime de infraccións e sancións en materia de subvencións previsto na Lei 9/2007, do 13 de xuño, de subvencións de Galicia.
Artigo 18º.-Normativa.
Nestas axudas será de aplicación a seguinte lexislación:
O Regulamento CE nº 1535/2007 da Comisión relativo á aplicación dos artigos 87 e 88 do tratado CE ás axudas de minimis no sector da produción de produtos agrícolas (DOUE L 337, do 20 de decembro de 2007). No artigo 3º deste regulamento indícase que todas as axudas concedidas polo devandito réxime a unha empresa do sector da produción de produtos agrícolas, non poderá exceder os 7.500 euros en tres exercicios fiscais.
Sección segunda
Convocatoria para o ano 2008
Artigo 19º.-Obxecto.
Esta sección ten por obxecto a convocatoria para o ano 2008 das axudas para os agricultores membros das Agrupacións de Tratamentos Integrados en Agricultura (Atrias), segundo as bases reguladoras establecidas na sección primeira desta orde.
Artigo 20º.-Presentación de solicitudes.
As solicitudes de axuda para a convocatoria do ano 2008 presentaranse no prazo dun mes contado desde o día seguinte ao da publicación desta orde, preferentemente nos rexistros das delegacións provinciais da Consellería do Medio Rural, sen prexuízo dos outros medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 21º.-Financiamento para o ano 2008.
As axudas reguladas nesta orde estarán financiadas no exercicio 2008 con cargo á aplicación orzamentaria 2008 11 03 713C 7803 da Lei de orzamentos da Comunidade Autónoma de Galicia para o ano 2008, por un importe de 107.719,46 euros, sen prexuízo de poder utilizar outros remanentes dispoñibles.
Disposicións adicionais
Primeira.-En virtude da letra g) do artigo 45 da Lei de orzamentos para o ano 2008, os beneficiarios desta axudas quedan exentos de achegar os xustificantes de cumprimento das obrigas a que se refire o artigo 31 da Lei 9/2007, do 13 de xuño, de subvencións de Galicia.
Segunda.-No non previsto nesta orde observarase disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e a Lei 9/2007, do 13 de xuño, de subvencións de Galicia.
Disposición adicional
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións precisas para a execución do disposto nesta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 5 de xuño de 2008.
Alfredo Suárez Canal
Conselleiro do Medio Rural
Ver referencia pdf "11200D008P046.PDF"
Ver referencia pdf "11200D009P053.PDF"